የኢህአዴግ ምክር ቤት መደበኛ ስብሰባ እየተካሄደ ነው
አዲስ አበባ፤ ጳጉሜ 03/2005 (ዋኢማ) – የኢህአዴግ ምክር ቤት መደበኛ ስብሰባ እየተካሄደ መሆኑን የምክር ቤቱ ጽህፈት ቤት አስታወቀ፡፡ ጽህፈት ቤቱ እንዳመለከተው በኢህአዴግ ሥራ አስፈጻሚ ኮሚቴ በተዘጋጀው የገጠርና ከተማ ልማት፣ የመልካም አስተዳደርና የፖለቲካና ድርጅት ተግባራት ያለፈውን ዓመት አፈጻጸም ከእድገትና ትራንስፎርሜሽን እቅድ ግቦች አኳያ ይገምግማል።እንዲሀም የቀጣይ ዓመት አቅጣጫዎችን ያስቀምጣል፡፡ በስብሰባው በገጠር የግብርና የሰብል ምርት፣ የተፈጥሮ ሀብትና የመስኖ ልማት፣ የገጠር መሠረተ ልማት፣ የትምህርትና የጤና ልማት የሕዝቡን ተጠቃሚነት በሚከናወኑ ዋነኛ ተግባራት ላይ አቅጣጫዎችን ያስቀምጣል፡፡ እንዲሁም በከተማ በሥራ ዕድል ፈጠራ፣ በመልካም አስተዳደር፣ የከተማ ፖለቲካዊ ኢኮኖሚን በመለወጥ ረገድ በልማት ሠራዊት ግንባታ የተደረገውን እንቅስቃሴና በተከናወኑ ተግባራት አተኩሮ በመወያየት ቀጣይ አቅጣጫ ያስቀምጣል፡፡ ምክር ቤቱ በመሠረታዊ ጉዳዮችና በሌሎች አጀንዳዎች ላይ ተወያይቶ ውሳኔዎችን ያስተላልፋል ተብሎ እንደሚጠበቅም ኢዜአ ዘግቧል፡፡